สังคมข่าวหุ้น
*...ดัชนีตลาดหุ้นไทยปิดที่ระดับ 1,569.55 จุด ลดลง 4.15 จุด มูลค่าการซื้อขาย 47,514.18 ล้านบาท สัปดาห์นี้ต้องติดตามสถานการณ์เชื้อไวรัสโคโรน่า ที่อาจส่งผลกระทบต่อการท่องเที่ยว รวมถึงการประชุมธนาคารกลางสหรัฐในช่วงวันที่ 28-29 ม.ค.นี้ และการทยอยประกาศผลการดำเนินงานของบริษัทจดทะเบียนของไตรมาส 4/2562 และงบปี 2562...
26 ม.ค. 2563

สโนว์แมน
*…ดัชนีตลาดหุ้นไทยปิดที่ระดับ 1,569.55 จุด ลดลง 4.15 จุด มูลค่าการซื้อขาย 47,514.18 ล้านบาท สัปดาห์นี้ต้องติดตามสถานการณ์เชื้อไวรัสโคโรน่า ที่อาจส่งผลกระทบต่อการท่องเที่ยว รวมถึงการประชุมธนาคารกลางสหรัฐในช่วงวันที่ 28-29 ม.ค.นี้ และการทยอยประกาศผลการดำเนินงานของบริษัทจดทะเบียนของไตรมาส 4/2562 และงบปี 2562…
*…GUNKUL ล่าสุดคว้างานก่อสร้างอาคารให้เช่าและติดตั้งระบบผลิตโรงไฟฟ้าโซลาร์รูฟท็อป กำลังการผลิตติดตั้ง 437.4 กิโลวัตต์ จาก “เทสโก้ โลตัส” มูลค่า 584.31 ล้านบาท รวมถึงยังมีแผนที่จะยื่นประมูลงานใหม่ ๆ อีก 15,000 ล้านบาท คาดหวังได้งานราว 30% น่าจะช่วยหนุนแบ็กล็อกเพิ่มจากปัจจุบันที่มีแบ็กล็อกราว 8,000 ล้านบาท จึงมั่นใจว่าปี 2563 รายได้จะนิวไฮระดับ 9,000 ล้านบาท หรือเติบโตไม่ต่ำกว่า 25% ได้ นอกจากนี้ยังมีโครงการที่คาดว่าจะเปิดดำเนินการจำหน่ายไฟฟ้าเข้าระบบเชิงพาณิชย์ (COD) อีกประมาณ 120 เมกะวัตต์ ทั้งในประเทศไทยและมาเลเซีย ซึ่งจะส่งผลให้ GUNKUL เป็นอีกปีที่มีการเติบโตอย่างโดดเด่น…
*…“จรีพร จารุกรสกุล” ประธานกลุ่ม WHA ควักเงิน 84.75 ล้านบาท เก็บหุ้นเพิ่ม 26.36 ล้านหุ้น หวังสร้างความเชื่อมั่นผู้ถือหุ้นและนักลงทุน หลังจากที่ราคาหุ้นได้มีการปรับตัวลดลงต่ำกว่าปัจจัยพื้นฐาน ยันปัจจัยพื้นฐานไม่เปลี่ยนแปลง ล่าสุดมีกลุ่มทุนต่างชาติหลายราย อาทิ กลุ่มทุนประเทศจีน, ไต้หวัน และญี่ปุ่น เข้ามาเยี่ยมชม และอยู่ระหว่างเจรจาซื้อที่ดินในนิคมอุตสาหกรรมของบริษัทเป็นจำนวนมาก ทั้งอุตสาหกรรมยานยนต์ คอนซูเมอร์ และอิเล็กทรอนิกส์ พร้อมเตรียมแถลงแผนปี 63 วันที่ 29 ม.ค.นี้ ปูทางสู่การเป็นผู้นำด้านโลจิสติกส์ นิคมอุตสาหกรรม สาธารณูปโภค และพลังงานแบบครบวงจร ในอาเซียน…
*…AMATA แจ้งเข้าลงนามในสัญญากิจการร่วมค้ากับ DUHD เพื่อพัฒนาเมืองอัจฉริยะ และนิคมอุตสาหกรรมในเขตย่างกุ้ง ที่เมียนมา เป็นที่เรียบร้อยแล้ว โดย DUHD เข้าถือหุ้น 5 แสนหุ้น หุ้นละ 1 เหรียญสหรัฐ คิดเป็น 20% ของโครงการพัฒนาเมืองอัจฉริยะอมตะย่างกุ้ง (YASEC) ในเมียนมา โดยถือว่าเป็นการชำระทุนแบบอื่น (equity in kind) เพื่อตอบแทนการเช่าที่ดินระยะยาว และ Amata Asia (Myanmar) Limited จะเข้าถือหุ้นในโครงการดังกล่าว 2 ล้านหุ้น หุ้นละ 1 เหรียญสหรัฐ คิดเป็น 80%…
*…COTTO เป็นอีกหนึ่งหุ้นที่จะได้รับอานิสงส์จากมาตรการของภาครัฐที่มุ่งเน้นช่วยผู้ประกอบการในภาคอสังหาริมทรัพย์ทั้งการลดค่าธรรมเนียมการโอนและการจดจำนองเหลือ 0.01% มาตรการสินเชื่อ 5 หมื่นล้านบาทของธนาคารอาคารสงเคราะห์สำหรับบ้านราคาไม่เกิน 3 ล้านบาท การคิดอัตราดอกเบี้ยพิเศษคงที่ 2.5% ใน 3 ปีแรก และการผ่อนปรนมาตรการ LTV ถือว่าเป็นปัจจัยบวกที่สำคัญต่ออุตสาหกรรมวัสดุก่อสร้าง ที่คาดว่าจะช่วยกระตุ้นให้เกิดความต้องการใช้สินค้ากระเบื้องเซรามิค COTTO จึงได้เร่งขยายสาขา “คลังเซรามิค” ร้านค้าปลีกจำหน่ายกระเบื้องเซรามิคสำหรับตลาดระดับกลางลงมา ให้ครอบคลุมพื้นที่มากยิ่งขึ้น เพื่อรองรับความต้องการของลูกค้า และเพิ่มโอกาสในการขายสินค้า โดยมีเป้าหมายให้ครบ 100 สาขาภายในปี 2566 ตลอดจนมองหาการเติบโตในเมียนมา ลาว และกัมพูชา…
*…KSL เตรียมฮ! รับนโยบาย “สนธิรัตน์ สนธิจิรวงศ์” รัฐมนตรีว่าการกระทรวงพลังงาน ที่เตรียมส่งเสริมแก๊สโซฮอล์อี20 เป็นน้ำมันเบนซินพื้นฐานของประเทศภายในไตรมาส 3 ปีนี้ ก็จะทำให้ความต้องการใช้เอทานอลเพื่อผสมเป็นอี20 เพิ่มขึ้น โดยทาง KSL อยู่ระหว่างการขยายกำลังการผลิตโรงงานเอทานอลที่ จ.ขอนแก่น เพิ่มอีก 2 แสนลิตรต่อวัน จากเดิมอยู่ที่ 1.5 แสนลิตรต่อวัน จะแล้วเสร็จไตรมาส 3 ปีนี้เช่นกัน จะรองรับความต้องการใช้เอทานอลเพิ่มขึ้น…
*…ปิดท้ายพบกับรายการข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์และสุภชัย ปกป้อง รับชมสด ๆ ผ่าน www.facebook.com/kaohoononline, www.facebook.com/tv.kaohoon และ FM 96 Mhz…
*…พร้อมอัปเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น.